《咏古 其二》
清代·沈宁远

逸翮翔寥廓，潜鳞藏深渊。水暖高风利，飞跃各迁延。

钓弋乱海宇，栖遁甘静便。赵氏南徒后，邪佞势递专。

降幡一旦出，野多守义贤。长溪谢咨议，晞发投林泉。

语水卫居士，行洁比白莲。岂无开济念，分定不容权。

冰雪严寒后，景象非犹前。凡卉趋新艳，松筠独超然。

移垤知君尊，分衙识王先。况负气丈夫，屋社忘其天。

不见陶栗里，只纪甲子年。寄情酒盏底，酣畅壮心镌。

旷世而相感，事异节同全。息影疑肥遁，孤怀谁与宣。

陆沈古不乏，箕山颍水边。大器击以授，弃之如腥膻。

遭际昌明会，经纶不与焉。富渚垂钓叟，千载可比肩。

欲概忠贞士，风格尚相悬。太息终南高，何为捷径缘。

云云争藉口，且觅买山钱。

作者简介：沈宁远，字寓岩，海盐人。贡生，官宣平训导。有《寓岩诗稿》。